LT Europos Sąjungos oficialusis leidinys C 310/8

Nereikšmingo pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 53 straipsnio 2 dalies antrą pastraipą

(2015/C 310/08)

Europos Komisija patvirtino šią nereikšmingo pakeitimo paraišką pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

NEREIKŠMINGO PAKEITIMO PARAIŠKA

Nereikšmingo pakeitimo paraiška pagal Europos Parlamento ir Tarybos reglamento (ES) Nr. 1151/2012 (2) 53 straipsnio 2 dalies antrą pastraipą

„EDAM HOLLAND“

ES Nr. NL-PGI-0105-01336 – 18.5.2015

SKVN ( ) SGN ( X ) GTG ( )

1. Pareiškėjų grupė ir teisėtas interesas

Pavadinimas: Nederlandse Zuivel Organisatie (NZO) Adresas: Postbus 93044 2509AA Den Haag NEDERLAND Tel. +31 702191702 El. paštas: info@nzo.nl Sudėtis: gamintojai ir (arba) perdirbėjai ( X ) Kiti ( )

Teisėtas interesas

NZO teisėtas interesas pagrįstas faktu, kad ši bendrovė įvykdė teisės aktais nustatytus savo tikslus, kaip grupė pateikdama paraišką pagal Reglamento (ES) Nr. 1151/2012 8 straipsnį registruoti pavadinimą „Edam Holland“ kaip saugomą geografinę nuorodą (SGN).

Nacionalinės institucijos ir Komisija jau pripažino NZO esant grupe pagal Reglamentą (ES) Nr. 1151/2012. Tas pripažinimas savaime reiškia, kad, atsižvelgiant į reikalavimus, kuriuos turi tenkinti pareiškėjai, kad juos būtų galima laikyti grupe, NZO turi teisėtą interesą į šią paraišką. Taip pat svarbus yra faktas, kad NZO, palaikydama ryšius su nacionalinėmis institucijomis ir Komisija, visada atstovauja Nyderlandų pieno pramonės interesams ir, konkrečiai, Nyderlandų pieno gamintojams.

2. Valstybė narė arba trečioji šalis

Nyderlandai

3. Keičiamos produkto specifikacijos dalys

— ☒ Produkto aprašymas — ☐ Kilmės įrodymas — ☐ Gamybos būdas — ☐ Ryšys su geografine vietove — ☐ Ženklinimas etiketėmis — ☐ Kita [patikslinti]

4. Pakeitimo (-ų) pobūdis

— ☐ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio nereikia keisti paskelbto bendrojo dokumento. — ☒ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio reikia keisti paskelbtą bendrąjį dokumentą. — ☐ Produkto su registruota SKVN arba SGN, kurio bendrasis dokumentas (arba jam lygiavertis) nepaskelbtas, specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Registruoto GTG specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

5.1. Produkto aprašymas

Santraukos 3.2 skirsnio (Aprašymas) antra pastraipa (Sudėtis) suformuluota taip:

„„Edam Holland“ gaminamas iš vienos arba keleto šių žaliavų:

— pieno, grietinėlės ir nugriebto arba pusiau nugriebto karvių, auginamų Nyderlandų pieno ūkiuose, pieno (išimtinai karvių pieno).“

Siekdami geriau atsižvelgti į pakeistus nacionalinius teisės aktus, šią pastraipą norėtume perfrazuoti taip:

„„Edam Holland“ gaminamas iš vienos arba keleto šių žaliavų:

— karvės pieno arba karvės pieno produktų, kuriuose neviršijamas išrūgų baltymų ir karvės pieno kazeino santykis. Karvės pienas yra išskirtinai iš Nyderlandų pieno ūkių.“

Išaiškinimuose atsižvelgiama į naujausius nacionalinės teisės aktų pakeitimus. Darant nuorodą į išrūgų baltymų ir karvės pieno kazeino santykį siekiama, kad „Edam Holland“ nebūtų gaminamas su pernelyg dideliu išrūgų baltymų kiekiu, dėl kurio suprastėtų sūrio kokybė. Taigi, pakeitimu siekiama užtikrinti SGN „Edam Holland“ būdingą kokybę. Žaliavos turi visiškai atitikti reikalavimus dėl olandiškos kilmės, nustatytus Reglamento (ES) Nr. 1121/2010 II priedo 4.5 skirsnyje.

BENDRASIS DOKUMENTAS

„EDAM HOLLAND“

ES Nr. NL-PGI-0105-01336 – 18.5.2015

SKVN ( ) SGN ( X )

1. Pavadinimas

„Edam Holland“

2. Valstybė narė arba trečioji šalis

Nyderlandai

3. Žemės ūkio produkto arba maisto produkto aprašymas

3.1. Produkto rūšis

1.3. Sūris

3.2. Produkto, kurio pavadinimas nurodytas 1 punkte, aprašymas

„Edam Holland“ yra natūraliai brandintas vidutinio kietumo sūris. Jis gaminamas Nyderlanduose iš karvių pieno, gauto Nyderlandų pieno ūkiuose, ir brandinamas iki vartoti tinkamos būklės brandinimo kamerose Nyderlanduose.

Sudėtis

„Edam Holland“ gaminamas iš vienos arba keleto šių žaliavų:

— karvės pieno arba karvės pieno produktų, kuriuose neviršijamas išrūgų baltymų ir karvės pieno kazeino santykis. Karvės pienas yra išskirtinai iš Nyderlandų pieno ūkių.

Būdingos savybės

Sūris būna rutulio, suploto iš viršaus ir apačios, formos, taip pat jis gali būti kepalo ar keturkampio formos. Specifikacijos pateiktos lentelėje.

Rūšis Svoris Riebalų kiekis sausojoje medžiagoje Drėgmės kiekis (didžiausias galimas) Druskos kiekis sausojoje medžiagoje (didžiausias galimas) „Baby Edam Holland“ ne daugiau nei 1,5 kg 40,0–44,0 % 46,5 % 5,4 % „Edam Holland“ (rutulio formos) 1,5–2,5 kg 40,0–44,0 % 45,5 % 5,0 % „Edam Holland Bros“ (kietas) 1,5–2,5 kg 40,0–44,0 % 47,5 % 5,3 % „Edam Holland Stip“ (dėmėtas) 1,5–2,5 kg 40,0–44,0 % 45,5 % 6,0 % „Edam Holland“ (keturkampio formos) ne daugiau nei 20 kg 40,0–44,0 % 46,0 % 4,6 % „Edam Holland“ (didelio kepalo formos) 4–5 kg 40,0–44,0 % 46,0 % 4,6 % „Edam Holland“ (mažo kepalo formos) 2–3 kg 40,0–44,0 % 47,0 % 4,8 %

Drėgmės kiekis nurodytas toks, koks būna po 12 dienų nuo pirmos sūrio pagaminimo dienos, išskyrus sūrį „Baby Edam Holland“ – nurodytas jo drėgmės kiekis po 5 dienų nuo pirmos pagaminimo dienos.

Kitos būdingos savybės:

— Skonis nuo švelnaus iki pikantiško, priklausomai nuo brandinimo ir rūšies.

— Pjūvis: spalva turi būti tolygi, matyti kelios nedidelės apvalios skylutės. Sūryje „Bros Edam Holland“ yra daugiau mažų skylučių. Sūrio spalva įvairi: nuo dramblio kaulo iki geltonos.

— Pluta: kieta, glotni, sausa, švari, be pelėsio. Ji susidaro sūrio brandinimo etape, kai sūris džiovinamas.

— Struktūra: mažai brandintas „Edam Holland“ turi būti gana tvirtas ir lengvai pjaustomas. Ilgiau pabrandintas sūris tampa tvirtesnis ir kietesnis. „Bros Edam Holland“ turi būti gana tvirtas ir kietas.

— Brandinimo trukmė: ne trumpiau kaip 28 dienos („Baby Edam Holland“ – ne trumpiau kaip 21 diena).

— „Edam Holland“ yra brandinamas natūraliai. „Edam Holland“ brandinti įvyniojus neleidžiama.

— Brandinimo temperatūra: ne žemesnė kaip 12 °C.

— Laikymo trukmė: sūrį galima laikyti nuo mažiausiai 28 dienų nuo pagaminimo („Baby Edam Holland“) iki ilgiau nei vienerių metų.

Specialieji kokybės kriterijai

— Pienas, grietinėlė arba pusiau nugriebtas pienas sūrių gamintojui atvežami ir saugomi visiškai termiškai neapdoroti ir nepasterizuoti.

— Grietinėlė ir nugriebtas arba pusiau nugriebtas pienas, prieš gaminant iš jų „Edam Holland“ sūrį, turėtų būti nedelsiant pasterizuojami, kad atitiktų šiuos kriterijus: — fosfatazės tyrimas turi būti neigiamas, jeigu peroksidazės tyrimas nėra neigiamas; — grietinėlės rūgštumas, matuojamas produkte be riebalų, ne didesnis kaip 20 mmol NaOH viename litre, išskyrus atvejus, kai laktato kiekis yra 200 mg arba mažesnis 100 g medžiagos be riebalų; — ištyrus 0,1 ml, nerasta koliformų mikroorganizmų.

— Prieš pradedant gaminti sūrį „Edam Holland“ visos žaliavos turi būti pasterizuojamos taip, kad baltymų kiekis nedenatūruotose išrūgose nesiskirtų arba tik labai mažai skirtųsi nuo nepasterizuoto panašios rūšies ir kokybės produkto.

— Gaminant „Edam Holland“ galima dėti tik genetiškai nemodifikuotų pieno rūgšties kultūrų ir aromatizuojančių mikroorganizmų. Šias kultūras sudaro atitinkamos mezofilinės pradinės kultūros, naudojamos gaminant „Edam Holland“: Lactococcus ir Leuconostoc L arba LD, dažnai kartu su termofilinėmis Lactobacillus ir (arba) Lactococcus kultūromis. Turimos pradinės kultūros yra labai svarbios tam, kad sūris subręstų ir įgytų jam būdingą skonį ir aromatą.

— Šliužo fermentas. Sūrio „Edam Holland“ gamyboje naudojamas tik veršelių šliužo fermentas. Kitos rūšies šliužo fermentas gali būti naudojamas tik išimtinėmis aplinkybėmis, pvz., jeigu to reikia dėl gyvulių ligų. Tokiais atvejais naudojamas šliužo fermentas privalo atitikti Warenwetbesluit Zuivel [Potvarkį dėl pieno produktų (Plataus vartojimo prekių aktą)].

— Nitritų jonų negali būti daugiau kaip 2 mg viename „Edam Holland“ sūrio kg.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Gamybos būdas

Sūris „Edam Holland“ gaminamas iš pieno, gauto Nyderlandų pieno ūkiuose. Pienas ūkyje atvėsinamas iki ne aukštesnės kaip 6 °C temperatūros ir laikomas ūkyje vėsinimo talpose. Į gamyklą jis išvežamas per 72 valandas. Atvežtas į sūrių gamyklą pienas arba iškart perdirbamas, arba termiškai apdorojamas (tai ne pasterizavimas, o apdorojimas neaukštoje temperatūroje) ir trumpam supilamas į šaldomą talpyklą, vėliau iš jo gaunamas brandintas pienas.

Taikomi tipiniai pieno riebumo reikalavimai: pieno riebalų ir baltymų santykis turi būti toks, kad pagaminto sūrio sausosios medžiagos riebumas būtų 40–44 %. Brandintas pienas 15 sekundžių pasterizuojamos ne žemesnėje kaip 72 °C temperatūroje. Jis surūgsta esant maždaug 30 °C temperatūrai. Pieno baltymų separavimas ir koaguliavimas, kuris vyksta šiame procese, būdingas sūriui „Edam Holland“.

Koaguliuojant gauta varškė atskiriama nuo išrūgų, apdorojama ir išplaunama, užtikrinant norimą drėgmės ir pH lygį.

Varškė suspaudžiama į norimo dydžio ir svorio formas kubiluose. Tada suformuotas sūris dedamas į sūrymo vonią.

„Edam Holland“ visada brandinamas natūraliai, t. y. jis paliekamas bręsti atvirame ore, reguliariai apverčiamas ir tikrinamas. Sūriui bręstant formuojasi sausa jo pluta. Laikas ir temperatūra yra labai svarbūs užtikrinant, kad fermentacijos ir brandinimo procesai vyktų tiek, kad sūris įgytų sūriui „Edam Holland“ būdingų fizinių ir organoleptinių savybių. Priklausomai nuo to, kokio aromato pageidaujama, sūris „Edam Holland“ gali būti brandinamas ilgiau nei metus.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

„Edam Holland“ gali būti pjaustomas ir pakuojamas Nyderlanduose arba kitoje šalyje, jeigu pakuojant naudojama visapusiškos administracinės priežiūros sistema, užtikrinanti, kad pjaustytą sūrį „Edam Holland“ bus galima atpažinti pagal ženkle nurodytą unikalų skaičių ir raidžių derinį, kad pirkėjas būtų tikras dėl sūrio kilmės.

3.6. Specialios produkto, kurio pavadinimas nurodytas, ženklinimo etiketėmis taisyklės

„Edam Holland“ yra Europos Sąjungos saugoma geografinė nuoroda (SGN).

Ši nuoroda turi būti dedama aiškiai matomoje vietoje kiekvieno nepjaustyto sūrio etiketėje, kuri klijuojama ant plokščiosios sūrio pusės ir (arba) ant juostos, kuri dedama aplink sūrio gabalą. Tai neprivaloma, jeigu parduodamas sūris prieš tai supjaustomas ir supakuojamas, kaip nurodyta 3.5. punkte. Tokiu atveju „Edam Holland“ ženklas turi būti ant pakuotės.

Ant pakuotės turi būti aiškus skiriamasis ženklas, kad vartotojai pardavimo vietose galėtų atpažinti „Edam Holland“. Iš pavadinimo, produkto savitumo (logotipas kuriamas) ir ES SGN simbolio vartotojams turi būti aišku, kad sūris „Edam Holland“ skiriasi nuo kitų „Edam“ sūrių.

Kilmės įrodymas

Ant kiekvieno sūrio „Edam Holland“ prieš spaudžiant varškę dedamas iš kazeino pagamintas ženklas (žr. paveikslėlį). Ženklą sudaro pavadinimas „Edam Holland“ ir skaičių bei raidžių derinys (kiekvienam sūriui unikalus) (raidžių pagal abėcėlę ir skaičių didėjimo tvarka).

COKZ (Nyderlandų pieno produktų tikrinimo institutas) tvarko šių unikalių numerių registrą, kuriame taip pat saugomi visų bandymų duomenys (įskaitant laiką ir vietą). Nuorodą vartotojai lengvai atpažįsta, patvirtinta institucija ją gali lengvai patikrinti pagal kazeino ženklą ir COKZ registrą.

4. Glaustas geografinės vietovės apibūdinimas

Geografinė vietovė

Geografinė vietovė, su kuria susijusi paraiška, – Olandija, t. y. europinė Nyderlandų Karalystės dalis.

5. Ryšys su geografine vietove

Ryšys

Šio produkto pavadinime yra geografinis pavadinimas „Holland“ (Olandija). Kaip žinia, Olandija yra oficialesnio pavadinimo, t. y. Nyderlandai, sinonimas. Jungtinės Nyderlandų Respublikos laikais (XVII–XIX a.) Olandija buvo įtakingiausia iš septynių provincijų.

Istorinės aplinkybės

„Edam Holland“ yra Nyderlandų sūrių gamybos tradicijų, kurios formavosi viduramžiais ir pasiekė savo aukso amžių XVII a., atspindys.

Tai, kad pienas yra toks tinkamas aukštos kokybės aromatingiems sūriams gaminti, daugiausia lėmė Nyderlandų geografinė padėtis (didžioji dalis teritorijos yra žemiau jūros lygio), klimatas (jūrinis) ir čia augančios žolės (daugiausia smėlėtose ir molingose dirvose) sudėtis.

Pieno ūkiuose įdiegtos kokybės užtikrinimo sistemos, intensyvios kokybės kontrolės sistema (kiekviena pieno partija tikrinama ir vertinama pagal įvairius kokybės parametrus) padeda garantuoti pieno kokybę. Be to, pienas iki perdirbimo visą laiką laikomas šaltai: ūkiuose laikomas šaldytuve (ne aukštesnėje kaip 6 °C temperatūroje), į gamyklą vežamas šaldomose cisternose. Tai, kad pienas vežamas palyginti nedidelius atstumus, taip pat padeda išsaugoti jo kokybę.

Nuo pat jo gaminimo pradžios ūkiuose, o dar labiau – kai buvo pradėtas gaminti vietinėse gamyklose, „Edam Holland“ yra nacionalinis visame pasaulyje žinomas produktas ir svarbus, stabilus veiksnys, padedantis gerinti ūkiuose gaunamo pieno kokybę. XX a. pradžioje „Edam“ sūrio gamybai pradėti taikyti nacionaliniai įstatymai ir Sprendime dėl žemės ūkio produktų kokybės, taikomame sūrio produktams (Landbouwkwaliteitsbeschikking kaasproducten), nustatytas pavadinimas „Edam Holland“.

Kaip Europos vartotojai vertina „Edam Holland“

Iš išsamaus šešiose Europos šalyse atlikto tyrimo paaiškėjo, kad Europos vartotojai laiko Nyderlandus svarbiausiu „Edam“ (ir „Gouda“) gamintoju.

„Edam Holland“ (ir „Gouda Holland“) yra Nyderlandų kultūros paveldo simboliai. Europos vartotojų nuomone, sūris „Edam Holland“ (ir „Gouda Holland“) yra prekių ženklas. „Edam Holland“ (ir „Gouda Holland“) yra olandiškos kokybės sinonimai. Šešiose valstybėse narėse, kuriose sūrio „Edam“ (ir „Gouda“) suvartojama daugiausia, atliktas rinkos tyrimas (vienoje valstybėje narėje apklausta 1 250 respondentų, tyrimo patikimumas – 97,5 %) parodė, kad:

— „Edam“ ir Nyderlandai siejami labai glaudžiai,

— „Edam Holland“ yra populiaresnis nei „Edam“, kuris gaminamas ne Nyderlanduose,

— beveik pusė vartotojų valstybėse narėse, kuriose buvo vykdomas tyrimas, mano, kad visi „Edam“ sūriai gaminami Nyderlanduose,

— „Edam Holland“ įvertintas daug geriau pagal kriterijus „puiki kokybė“, „tradicinė gamyba“ ir „originalus produktas“.

Per daugelį amžių ir Nyderlandų Vyriausybė, ir įmonės diegė įvairias priemones ir teisės aktus, siekdamos užtikrinti, kad būtų išsaugota labai aukšta „Edam Holland“ (ir „Gouda Holland“) kokybė. Be to, Nyderlandų pieno produktų pramonė investavo daug lėšų į tai, kad būtų užtikrinti griežti kokybės standartai ir atvertos, puoselėjamos ir saugomos rinkos. Nuo 1950 m. daugiau kaip 1,4 mlrd. Nyderlandų guldenų (635 mln. EUR) buvo investuota į reklamą, informavimo ir pardavimo skatinimo kampanijas Europoje (neskaičiuojant investicijų Nyderlanduose).

Nuoroda į paskelbtą specifikaciją

(Reglamento (EB) Nr. 1151/2012 6 straipsnio 1 dalies antra pastraipa)

http://www.eu-streekproducten.nl/sites/default/files/Productdossier%20BGA%20Edam%20Holland%20gewijzigd.pdf

(1) OL L 179, 2014 6 19, p. 17.

(2) OL L 343, 2012 12 14, p. 1.